Efter skudepisoden i nat i Aalborg Vestby vil Nordjyllands Politi være at finde i området med deres mobile politistation, hvor borgere kan komme ned og få en snak om nattens hændelse.

Den mobile politistation fra Nordjyllands Politi kommer til at være til stede i Aalborg Vestby, efter en 58-årig mand natten til fredag blev skudt. Den 58-årige mand blev kørt til sygehuset i Aalborg, og derefter overgik sagen til Den Uafhængige Politiklagemyndighed. -	Da der er afgivet et skud af politiet, så er sagen overgået til Den Uafhængige Politiklagemyndighed. Og derfor har Nordjyllands Politi ingen yderligere kommentarer, siger vicepolitiinspektør Anders Uhrskov. Den 58-årige er blevet varetægtsfængslet in absentia efter et grundlovsforhør i Retten i Aalborg. Nabo overværede nattens forløb Shawn McLaughlin, som studerer på Aalborg Universitet, er nabo til den nu anholdte 58-årige mand, som politiet skød. -	Det var ubehageligt, og der blev ikke sovet, før vi vidste, at det var ovre, fortæller han om nattens hændelse. Han og rumboerne sad og lavede lektier og kunne pludselig høre noget støj fra gaden. Kort tid efter blev der lukket af, og politiet fortalte gennem megafoner, at beboerne skulle holde sig væk fra vinduerne. -	Det stod på i tre-fire timer, indtil der kom flere omkring klokken et, fortæller Shawn McLaughlin. -	Vi hørte, at de råbte, at han skulle lægge pistolen og ikke røre ved våbnet, og til sidste hørte vi så et skud, og så blev der råbt ’gerningsmand ramt’. Ifølge Shawn McLaughlin kunne de høre manden råbe, at det gjorde ondt, da politiet rykkede ind i lejligheden efter skuddet. -	Det var hurtigt overstået, efter de fik båret ham ind i ambulancen. Vil skabe tryghed Politiets mobile station er blevet kørt til området i Aalborg Vestby. Den skal ifølge politiassistenten hos Nordjyllands Politi, Michael Handrup, være med til at skabe tryghed for områdets beboere ovenpå nattens skudepisode. -	Hvis borgerne har nogle spørgsmål, kan de rette henvendelse her, siger han. -	Der har været enkelte, der har spurgt, hvorfor vi er her. Den mobile politistation vil fortsat være i området et par timer endnu. Var alene i lejligheden Omkring klokken 22 blev området omkring Dannebrogsgade og Istedgade afspærret af Nordjyllands Politi. Politiet var også til stede med kampklædte betjente og mindst 10 patruljevogne. TV2 Nord modtog meldinger om, at der var tale om et gidseldrama, men politiet fastslog senere, at den 58-årige var alene i lejligheden.